เกษตรกรรวยยาง-ปาล์มพุ่งรายได้โต36%
เกษตรกรไทยรายได้อู้ฟู่ ไตรมาสแรกขยายตัว 36.4%
19 ส.ค. 2554

เกษตรกรไทยรายได้อู้ฟู่ ไตรมาสแรกขยายตัว 36.4% 
สำนักงานเศรษฐกิจการคลัง (สศค.) ประเมินว่า ดัชนีราคาสินค้าเกษตรที่เกษตรกรขายได้ในเดือน มี.ค. อยู่ที่ระดับ 167.49 หรือขยายตัว 18.20% เมื่อเปรียบเทียบกับช่วงเดียวกันปีก่อน ซึ่งถือได้ว่ายังคงอยู่ในระดับสูง แม้ว่าราคาจะลดลงจากเดือน ก.พ. ที่เคยขึ้นสูงสุด โดยสินค้าหลักที่ราคาปรับตัวเพิ่มขึ้น ได้แก่ มันสำปะหลัง ยางพารา และปาล์มน้ำมัน ฯลฯ
สศค. ชี้แจงว่า ดัชนีราคาสินค้าเกษตรในไตรมาสแรกปี 2554 ขยายตัวในระดับสูง 25.7% เมื่อเทียบกับช่วงเดียวปีก่อน และส่งผลให้รายได้เกษตรกรที่แท้จริง (Real Farm Income) ขยายตัวในระดับสูงถึง 36.4% เมื่อเทียบกับช่วงเดียวกันปีก่อน ซึ่งจะเป็นปัจจัยหลักในการสนับสนุนการบริโภคภาคเอกชน โดยเฉพาะในภาคชนบทที่จะมีกำลังซื้อเพิ่มขึ้น
“การที่ราคาสินค้าเกษตรในเดือน มี.ค. ยังคงขยายตัวในเกณฑ์ดี เป็นผลมาจากราคาสินค้าเกษตรในตลาดโลกปรับตัวสูงขึ้น ขณะที่อุปทานค่อนข้างตึงตัว จึงเชื่อว่าเศรษฐกิจไทยช่วงไตรมาสแรกจะเติบโตได้ 4% แน่นอน” สศค. ระบุ